
בס"ד

בס"ד
פרשת בלק, תשפ"ו, מספר 1674

המשלחות לבלעם לאור פירושו של הרב ד"ר פנחס וולף 
לאה דימנט
הרב ד"ר פנחס וולף (תרל"ה, גרמניה, – תשכ"ח, פתח תקוה), יליד קלן, היה בוגר בית המדרש לרבנים בברלין תחת הנהלתו של הרב ד"ר עזריאל הילדסהיימר. במקביל למד שפות שמיות באוניברסיטה בברלין, והגיש עבודת דוקטורט בשפה הערבית על ספר יונה. היה רב קהילת קלן, וייסד התאחדות של עשרות קהילות בחבל הריין בגרמניה. עוד בהיותו בחו"ל תמך בבניין הארץ, ולאחר עליית הנאצים לשלטון קרא ליהודי גרמניה לעלות לארץ. הרב וולף עלה לארץ ב-1936, בהיותו בן למעלה מ-60. הוא הגיע לפתח תקוה והתגייס לפעילות ציבורית: ענייני כשרות, טהרה, חינוך הנוער והעברת שיעורי תורה, והתמנה לרב קהילת "מקור חיים" של יוצאי גרמניה בפתח תקוה.
 שיעוריו ודרשותיו בחו"ל ובארץ ניתנו בשפה הגרמנית, שהייתה לשונם של ציבור מאזיניו. גם פירושו לתורה בשם "דיוקים" נכתב בשפה הגרמנית.
 פירושיו מאופיינים בחקירה לשונית ודקדוקית, הסתמכות על חז"ל וראשונים, מתן דגש למדרשים וקישורם לפשט המקרא.
 שיטת פרשנותו מתבססת לעיתים קרובות על פירושו של הרב שמשון בן רפאל הירש, שהיווה אבן דרך לרבנים בוגרי בית המדרש בברלין.
 

במאמר זה נעקוב אחר פירושו של הרב וולף בעניין המשלחות, כשהוא הולך בעיקר בדרכו של הרש"ר הירש. 

להבנת שיטת הרש"ר הירש בספירת המשלחות שיצאו ממואב, יש לראות את מעמדו של בלק בעיני עמו באותה תקופה. מלחמות ישראל בסיחון ובעוג גרמו לעם המואבי ולעם המדייני לחשוש מעם ישראל ומכוחו הצבאי. העמים לא פנו למלכיהם בעקבות חששותיהם, כי ראו שהמלכים בסביבה אינם יכולים לעזור לנתיניהם מול עם ישראל. סיחון ועוג היו העזים שבמלכי אותה תקופה, אך התגלו כחסרי אונים מול בני ישראל. לכן אנשי מואב ואנשי מדין "עקפו" את מלכיהם, ופנו ללא תיווך מעם לעם, בהזמנה לפעילות יחדיו מול האויב המשותף. הדיוק כאן הוא בביטוי "מלך למואב"; ביטוי יוצא דופן לעומת "מלך מואב" (או עם אחר). כאמור, העם עקף כאן את מלכו, שמעמדו נחלש. 

לדעת הרש"ר הירש, המשלחת הראשונה הייתה משלחת של העם המואבי ישירות אל העם המדייני. הפנייה הייתה דווקא למדין, מכל העמים שסביבם, כי מדין קרובה למצרים וקרובה למדבר, שם שהו בני ישראל שנים רבות. ועוד, משה התגורר במדין, והמואבים ניסו לשמוע מהם פרטים על תכונותיו. בלשון ימינו – מטרת המשלחת הייתה איסוף מידע מוקדם. הגדרת השליחות של משלחת זו: "עַתָּה יְלַחֲכוּ הַקָּהָל אֶת כׇּל סְבִיבֹתֵינוּ כִּלְחֹךְ הַשּׁוֹר אֵת יֶרֶק הַשָּׂדֶה" (במ' כב:ד). כלומר: כשם שהשור מלחך את העשב בלשונו באופן טבעי ובלי מאמץ, כך נהיה כולנו לבז לקהל זה. הם אינם מכנים את ישראל "עם" או "גוי", אלא רק "קהל", כי לבני ישראל אין קרקע, שמהווה בעיניהם תנאי הכרחי להוויה לאומית.
לאחר שהמשלחת הראשונה חזרה ריקם, שלח בלק משלחת לארם, להזמין אליו את בלעם – נביא האומות. משלחת זו הייתה מורכבת מ"זִקְנֵי מוֹאָב וְזִקְנֵי מִדְיָן" (במ' כב:ז). לבלק היה חשוב שהמהלך יתפרסם בעם, כדי שהוא לא יהיה שייך רק לדרג השלטוני, אלא לכל חלקי העם. בלק בחר אנשים שהעם ירגיש אליהם קירבה, ולכן לא מינה למשלחת שרים ונציגי שלטון, אלא את הזקנים, שהעם נותן בהם אמון, ומעריך אותם כיועצים. אלה היו אותם אנשים שהעם התייעץ עימם כבר קודם לכן. הפעם הייתה זו משלחת רשמית, ובלעם שאף להיענות לבקשתה וביקש רשות מה'.
בלעם ענה לשליחים: "לְכוּ אֶל אַרְצְכֶם כִּי מֵאֵן ה' לְתִתִּי לַהֲלֹךְ עִמָּכֶם" (במ' כב:יג). בלעם בנה את התשובה כך, שניתן היה להבין ממנה שה' מונע ממנו ללכת איתם, עם השליחים הללו דווקא. הרי הם היו אנשים "רגילים" ולא רמי מעלה. כך גם אמרו השליחים לבלק: "מֵאֵן בִּלְעָם הֲלֹךְ עִמָּנוּ" (במ' כב:יד). לכן ברורה תגובת בלק: "וַיֹּסֶף עוֹד בָּלָק שְׁלֹחַ שָׂרִים רַבִּים וְנִכְבָּדִים מֵאֵלֶּה" (במ' כב:טו). רש"ר הירש: רבים מהם במספרם וגבוהים מהם בדרגתם. בלק הרגיש שמעמדו בעיני העם התרופף, וסירובו של בלעם הוסיף על כך. היענות בלעם הייתה חשובה לו, לכן שלח שליחים נכבדים יותר. אבל, גם לבלעם היו "משחקי כבוד". לשליחים הראשונים, הפשוטים, הוא קרא "שרי מואב", ואילו כעת, דווקא את החשובים יותר הוא כינה "עבדי בלק". בלשונו של הרש"ר הירש, שמנתח את אישיותו של בלעם: בלעם מתראה כעניו כלפי הדיוטות ומתגאה על בעלי מעלה. 

אם כן, לדעת הרש"ר הירש יצאו ממואב שלוש משלחות:

1. משלחת מהעם המואבי לעם המדייני לטכס עצה למול בני ישראל: "וַיֹּאמֶר מוֹאָב אֶל זִקְנֵי מִדְיָן" (כב:ד).
2. המשלחת הראשונה של בלק לבלעם: "וַיִּשְׁלַח מַלְאָכִים אֶל בִּלְעָם בֶּן בְּעֹר" (שם:ה).
3. המשלחת השנייה של בלק לבלעם: "וַיֹּסֶף עוֹד בָּלָק שְׁלֹחַ שָׂרִים רַבִּים וְנִכְבָּדִים מֵאֵלֶּה" (שם:טו).
הרב וולף מפרש גם הוא שהיו שלוש משלחות. לדעתו הדבר נלמד מהמילים "ויוסף עוד", כלומר, מדובר בשתי תוספות: "ויוסף" ו"עוד". אך מדובר בשלוש משלחות שנשלחו כולן על ידי בלק שעליו נאמר "ויוסף עוד", ושלושתן אל בלעם. 
1. "וַיִּשְׁלַח מַלְאָכִים אֶל בִּלְעָם..." (שם:ה). משלחת של אנשים פשוטים, שרק מסרו את דברי בלק בעל פה או אולי באגרת. בלעם ניסה להתחמק מהם בתואנה שאין לו כלי כשפים מתאימים. 
2. "וַיֵּלְכוּ זִקְנֵי מוֹאָב וְזִקְנֵי מִדְיָן וּקְסָמִים בְּיָדָם וַיָּבֹאוּ אֶל בִּלְעָם וַיְדַבְּרוּ אֵלָיו דִּבְרֵי בָלָק" (שם:ז). במשלחת זו נשלחו אנשים נכבדים, הזקנים, שהגיעו עם כלי עבודה, ומשימתם הייתה למסור את "דִּבְרֵי בָלָק". הם היו מוסמכים יותר והורשו להסביר בלשונם – "וַיְדַבְּרוּ". נתנו בהם אמון שיידעו לנהל משא ומתן בתבונה. בלעם מקבל את המשלחת הזו בכבוד רב יותר, ומזמין אותם ללינה, אך לאחר כישלון המשלחת הזו, יוצאת משלחת מכובדת יותר.
3. "וַיֹּסֶף עוֹד בָּלָק שְׁלֹחַ שָׂרִים רַבִּים וְנִכְבָּדִים מֵאֵלֶּה" (שם:טו). במשלחת זו היו דיפלומטים בעלי ניסיון. לעומת המשלחת הקודמת שנאמר בה "וַיְדַבְּרוּ אֵלָיו", הפעם כתוב "וַיֹּאמְרוּ לוֹ". "דיבור אל" הוא מחוספס יותר, ישיר יותר. כעת דיברו באורח ידידותי יותר ובאורח מקצועי. בתחילה באמצעות מתווכים,  ולכן "לו" ולא "אליו". גם בלעם, במענהו למשלחת זו, מקפיד יותר בלשונו: "וַיַּעַן בִּלְעָם וַיֹּאמֶר" (שם:יח); הוא מדבר בחגיגיות וברשמיות. הבדל דומה נמצא גם בהזמנתם אליו לשהיית הלילה. למשלחת הזקנים אמר: "לִינוּ פֹה" (שם:ח) – תשארו הלילה כאן בעיר, ואילו למשלחת המכובדת יותר אמר: "שְׁבוּ נָא בָזֶה" (יט); הוא הזמין אותם להתארח בביתו, אם כי הוסיף "גַּם אַתֶּ֖ם" – ייתכן שתצאו עם אותה תוצאה כמו המשלחות הקודמות. 
בדרכו של בלעם לכיוון בלק עם אתונו מתוארות שלש היתקלויות עם מלאך ה'. הרב וולף ממשיך בעקבות המדרש (בראשית רבה כ, יד) ומקשר בין שלוש הפגישות עם המלאך לשלושת אבות האומה, ומקביל אותם גם לשלוש המשלחות שהגיעו אל בלעם. 

אין די בזכות אברהם אבינו  להגן על ישראל מבלעם, מכיוון שבצאצאיו גם בני ישמעאל וקטורה. לבלעם יד חופשית לפעול כנגד בני אברהם, ובמקביל - לאתון היה לאן ללכת: "וַתֵּט הָאָתוֹן מִן הַדֶּרֶךְ וַתֵּלֶךְ בַּשָּׂדֶה" (כב:כג). בפניית המשלחת הראשונה בלעם לא היה משועבד לתאוותו לקלל, וסירב ללא צורך בבקשת רשות מהקב"ה. 

גם זכות יצחק אבינו לא הספיקה לישראל, כי גם בבניו יש צד שלא המשיך בדרכו – עשו. עשו עשה את החומרנות לעיקרון בחייו, וגם בלעם שתאוותו לכסף ולכבוד התגברה לא יכול היה לסרב למשלחת השנייה. מקבילה לכך התייצבותו השנייה של המלאך בדרכו של בלעם "בְּמִשְׁעוֹל הַכְּרָמִים גָּדֵר מִזֶּה וְגָדֵר מִזֶּה" (שם:כד), מקום שהאתון עדיין הלכה, אך מחצה את רגל בלעם לקיר. 

התייצבותו השלישית של המלאך קשורה בזכות יעקב אבינו. כל בני יעקב המשיכו בדרכו, "בְּמָקוֹם צָר אֲשֶׁר אֵין דֶּרֶךְ לִנְטוֹת יָמִין וּשְׂמֹאול" (שם:כו). בני יעקב כולם זרע קודש ובלעם לא יכול היה לנגוע בהם לרעה. בלעם בשל תאוותו לכבוד ולכסף שהובטח לו לא זכר זאת וביקש רשות ללכת עם שליחי בלק. 

שלושת השלבים הללו – המקבילים לשלושת האבות – מקבילים לדעת הרב וולף גם למיקומי עמידתו של בלעם כשביקש לקלל את ישראל. 

המקום הראשון שבלק הביאו אליו הוא "במות בעל", לראות משם את קצה העם. בלעם ראה רק חלק מזכויותיהם של ישראל, שהם רק חלק מצאצאי אברהם. לכן בנאומו הראשון הזכיר בלעם רק את הגורמים שמונעים קללה מצידו. 

גם מהמקום השני שהוביל אליו בלק כדי לקלל את ישראל, לא ראו את כל העם: "אֶפֶס קָצֵהוּ תִרְאֶה וְכֻלּוֹ לֹא תִרְאֶה" (כג:יג). בלעם עדיין לא ראה את ישראל בשלמותם. לכן גם כאן בלעם מתאר אותם בצורה חיובית יותר מאשר מברך אותם. 

רק אחר כך, במקום השלישי שאליו הובל, בלעם רואה: "וַיַּרְא אֶת יִשְׂרָאֵל שֹׁכֵן לִשְׁבָטָיו" (כד:ב). רק כאן הוא הבין את רצון ה' לברך את ישראל. כאן אמר דברי ברכה ברורים וחד משמעיים, שאפשר לאומרם רק על זרעו של יעקב.
הרב וולף מסכם את דבריו בטבלה הבאה:
 
	יחס בלעם  למשלחות
	התייצבות המלאך בדרכו
	מקום עמידת בלעם ודבריו על ישראל 
	דברי המדרש

	משלחת ראשונה:

בלעם סירב
	"וַיִּתְיַצֵּב מַלְאַךְ ה' בַּדֶּרֶךְ לְשָׂטָן לוֹ". "וַתֵּט הָאָתוֹן מִן הַדֶּרֶךְ וַתֵּלֶךְ בַּשָּׂדֶה" (במ' כב:כב-כג).
	"וַיַּעֲלֵהוּ בָּמוֹת בָּעַל וַיַּרְא מִשָּׁם קְצֵה הָעָם" (כב:מא)
דבריו: הסיבה לאי האפשרות של קללה מצידו
	בניו של אברהם:

בני ישמעאל

בני קטורה

	משלחת שנייה:

בלעם ביקש להיענות
	"וַיַּעֲמֹד מַלְאַךְ ה' בְּמִשְׁעוֹל הַכְּרָמִים". "וַתֵּרֶא הָאָתוֹן אֶת מַלְאַךְ ה' וַתִּלָּחֵץ אֶל הַקִּיר" (כד-כה)
	"אֶפֶס קָצֵהוּ תִרְאֶה וְכֻלּוֹ לֹא תִרְאֶה" (כג:יג). תיאורו חיובי אך בלא ברכה
	בני יצחק:

בני עשו

	משלחת שלישית:

בלעם נענה
	"וַיּוֹסֶף מַלְאַךְ ה'... וַיַּעֲמֹד בְּמָקוֹם צָר". "וַתֵּרֶא הָאָתוֹן אֶת מַלְאַךְ ה' וַתִּרְבַּץ תַּחַת בִּלְעָם" (כב:כו-כז)
	"וַיַּרְא אֶת יִשְׂרָאֵל שֹׁכֵן לִשְׁבָטָיו" (כד:ב) דבריו: ברכה
	בני יעקב:

לא מצא פסול באחד מבניו


בפעם השלישית שהתנבא בלעם, הוא כבר ראה "כִּי טוֹב בְּעֵינֵי ה' לְבָרֵךְ אֶת יִשְׂרָאֵל" (כד:א), וראה "אֶת יִשְׂרָאֵל שֹׁכֵן לִשְׁבָטָיו" (כד:ב). בפעם הזאת הוא לא דיבר מתוך כפייה כבפעמים הקודמות שבהם שם ה' "דָּבָר בְּפִיו" (כג:טז), אלא: "וַתְּהִי עָלָיו רוּחַ 
אֱ-לֹהִים" (כד:ב); לא מתוך הכרח אלא מתוך הכרה. סיום הנבואה הוא: "כָּרַע שָׁכַב כַּאֲרִי וּכְלָבִיא מִי יְקִימֶנּוּ מְבָרְכֶיךָ בָרוּךְ וְאֹרְרֶיךָ אָרוּר" (כד:ט).
ראינו כאן דוגמה לדרכו הפרשנית של הרב ד"ר פנחס וולף: היצמדות לדקדוקי המילים יחד עם הדגשת מקור המדרש בפשט הכתובים. 
הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

http://www1.biu.ac.il/parasha2
כתובת דוא"ל של הדף: dafshv@mail.biu.ac.il
ניתן לפנות לכתובת זו ולקבל את הדף מדי שבוע בדוא"ל. 

 הדף השבועי - אוניברסיטת בר אילן
יש לשמור על קדושת העלון
עורך: ד"ר צבי שמעון 

עורכת לשון: רחל הכהן שיף

* לאה דימנט, גבעת שמואל.


** השבוע, בט' בתמוז, מלאו מאה שנה להולדתו של אבי-מורי אשר ב"ר יעקב ולאה ראפ ע"ה, שנולד בתרפ"ו בפולדה, גרמניה ועלה לארץ בגיל 8 עם משפחתו. המשפחה השתייכה לקהילת "מקור חיים" בפתח תקוה, ובה קרא את פרשת "בלק" בבר המצווה שלו עם אחיו התאום משה ע"ה. בליל ש"ק "ואתחנן" תשכ"ו, בהיותו בן 40, עלה לישיבה של מעלה. יהיה לימוד תורה זה לעילוי נשמתו.


� ד"ר שמעון גולדמן, הרב ד"ר פנחס וולף – ליובלו התשעים, הצופה, 1 במרץ 1965, עמ' 2. 


�  במאמר זה נעשה שימוש בחומש "דיוקים", בתרגום לעברית, בהוצאת הקרן להוצאת כתבי הרב וולף, ירושלים, תש"ל. חומשים בראשית ושמות בתרגום לעברית יצאו לאור עוד בחיי המחבר, והאחרים – רק לאחר פטירתו. 


�  בתוך: וולף פנחס, בית פנחס: חידושי הלכה, קהילת מקור חיים פתח תקוה, תשכ"ט, עמ' 5 - 14. עוד על דרכו הפרשנית ראו: ד"ר משה ארנד, דיוקים על התורה – כרך דברים, המעיין, כרך יט' גליון ד' עמ' 49-42. 


� ד"ר טובה גנזל, פרשת יתרו – עיון בפירושו של הרב הירש, דף שבועי לפרשת יתרו , תש"ע, מספר 847.  במאמר זה נעשה שימוש בפרוש הרב הירש בתרגומו לעברית של הרב מרדכי ברויאר, הוצאת מוסד הרב ברויאר, ירושלים, תשס"ב.


� וולף, דיוקים – במדבר (הערה 2 לעיל), עמ' שסט.

